《赋伯玉透光镜》
金朝·麻九畴

太阴沦魄元不耀，太阳分光成二曜。
呜呼怪铜盗此幻，透影在壁与背肖。
奁开㸌㸌光走庭，划如剸犀乍脱鞘。
泓澄秋落百丈潭，疑有龙向天门跳。
秦娃汉婉化鸳土，宠雨恩云埋凤诏。
当年椒涂鉴桃李，身后泉台映蓬藋。
枕簟无情草木香，笙歌不暖枭狐啸。
髑髅一丑不再妍，不知持此将安照。
万斛珠玑委俑人，唤得偷儿成鬼剽。
借问金椎一控时，何如海上青蝇吊。
寿如金石佳且好，此铭此篆两奇峭。
今谁子后曩谁先，赢得细枢经蚁窍。
千古繁华一梦醒，恍然入手称神妙。
丹砂麝紫翠羽青，万金难买人年少。
君侯新自洛阳来，玉台人物今温峤。
相看大笑古人痴，收镜入奁还自笑。

作者简介：（1183—1232）易州人，初名文纯，字知几。幼颖悟，善草书，能诗，号神童。弱冠入太学，有文名。博通《五经》，尤长于《易》、《春秋》。宣宗兴定末，试开封府，词赋得第二名，经义居魁首，廷试，以误落第。后以荐赐进士，授太常寺太祝，迁应奉翰林文字。天兴元年，避兵确山，为蒙古兵所俘，病死广平。